b'\n_START_ARTICLE_\nEpika\n_START_PARAGRAPH_\nEpika (pripovedni\xc5\xa1tvo) je velika skupina besedil, katerih avtorji so pripovedniki oz. epiki._NEWLINE_Beseda epika izvira iz gr\xc5\xa1ke besede \xce\xb5\xcf\x80\xce\xbf\xcf\x82 epos, kar pomeni\xc2\xa0\xc2\xbbbeseda\xc2\xab\xc2\xa0ali\xc2\xa0\xc2\xbbpripoved\xc2\xab. Epiki lahko pripovedujejo o osebnih do\xc5\xbeivetjih, o tujih resni\xc4\x8dnih dogodkih ali o izmi\xc5\xa1ljenih zgodbah. V vsakem primeru pa gre za dogodke iz zunanjega sveta, \xc4\x8deprav so osebni, jih avtor posplo\xc5\xa1i ali objektivira._NEWLINE_Epika je ena izmed literarnih vrst, ki temelji na pripovedovanju dogodkov, opisovanju oseb, krajev in \xc4\x8dasa. Epsko besedilo govori pripovedovalec, ki se izra\xc5\xbea v tretji osebi, v moderni literaturi v prvi osebi, skoraj nikoli pa v drugi oseb. Opisuje v pretekliku._NEWLINE_Slog, v katerem epik pripoveduje, je epski slog. Ta ima velike mo\xc5\xbenosti (epska \xc5\xa1irina). Epika ne ovira niti razli\xc4\x8dnosti kraja in \xc4\x8dasa, dogajanje ka\xc5\xbee v razvoju, popisuje okolje, kjer se dejanje odigrava, posega v globino \xc4\x8dlovekove du\xc5\xa1e in tolma\xc4\x8di du\xc5\xa1evno \xc5\xbeivljenje svojih junakov. Lahko pa pove tudi lastno sodbo o osebah in dogodkih in sme celo spreminjati zgodovinska dejstva.'